A Tanács 1674/2003/EK rendelete

(2003. szeptember 22.)

a többek között Lengyelországból és Ukrajnából származó acél drótkötelek és kábelek behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről szóló 1796/1999/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre [1], és különösen annak 8. és 9. cikkére,

tekintettel a Bizottságnak a tanácsadó bizottsággal folytatott konzultációt követően benyújtott javaslatára,

mivel:

A. ELŐZŐ ELJÁRÁS

(1) 1998. május 20-án a Bizottság dömpingellenes eljárást kezdeményezett [2] a többek között Ukrajnából származó acél drótkötelek és kábelek (a továbbiakban: ADK) behozatalával kapcsolatban.

(2) 1998. július 30-án a Bizottság dömpingellenes eljárást kezdeményezett [3] a többek között Lengyelországból származó ADK behozatalával kapcsolatban.

(3) A 362/1999/EK bizottsági rendelettel [4] ideiglenes intézkedéseket vezettek be. Ezzel egyidejűleg a Bizottság többek között elfogadta a Drumet lengyel exportáló termelő (a továbbiakban: Drumet) árra vonatkozó kötelezettségvállalását az említett rendelet 2. cikkének (1) bekezdése alapján. A Drumet által gyártott és közvetlenül a Közösségbe exportált érintett termékek behozatala mentesült az említett rendelet 1. cikkének (3) bekezdésében megállapított dömpingellenes vám alól.

(4) Ezeket az eljárásokat összekapcsolták, és végezetül az 1796/1999/EK tanácsi rendelettel [5] végleges dömpingellenes vámot vetettek ki a dömping káros hatásainak megszüntetése érdekében. A Drumet a kötelezettségvállalása és az abban megállapított feltételek alapján továbbra is mentesült a végleges dömpingellenes vámok alól.

(5) A Bizottság az 1999/572/EK bizottsági határozattal [6] elfogadta többek között a Joint Stock Company Silur ukrán exportáló termelő (a továbbiakban: Silur) árra vonatkozó kötelezettségvállalását is.

B. A KÖTELEZETTSÉGVÁLLALÁS MEGSZEGÉSE

1. Drumet (Lengyelország)

(6) A Drumet elfogadott kötelezettségvállalása kizárólag a Drumet által gyártott és közvetlenül az első független közösségi fogyasztónak értékesített (azaz számlázott és szállított) ADK Közösségbe történő behozatalára vonatkozott (a kötelezettségvállalás 2. záradéka).

(7) A Drumet a kötelezettségvállalás 6. záradékában azt is vállalta, hogy semmilyen "egyéb módon" nem játssza ki a kötelezettségvállalás rendelkezéseit.

(8) A kötelezettségvállalás ellenőrzésével foglalkozó bizottsági szolgálatok a felülvizsgálatot követően megállapították, hogy a Drumet kétszer is megszegte a fent említett kötelezettségeket. Egyrészt nem közvetlenül a független importőröknek értékesítette a Közösségbe irányuló teljes ADK-kivitelét, hanem egy közösségi kapcsolt importőrön keresztül. Másrészt több ízben félrevezető információkat nyújtott be az említett importőrrel való kapcsolatáról, így nemcsak a kötelezettségvállalás 6. záradékát sértette meg, hanem a Bizottság és a vállalat között létrejött bizalmi viszonyt is, amely a kötelezettségvállalások elfogadásának alapját jelenti. A 1678/2003/EK bizottsági rendelet [7] részletesen bemutatta a feltárt jogsértések jellegét.

(9) Az említett rendelettel visszavonták a kötelezettségvállalás elfogadását, így a 384/96/EK rendelet 8. és 9. cikkével összhangban haladéktalanul végleges dömpingellenes vámot kell kivetni a Drumet által gyártott érintett termék behozatalára.

2. Silur (Ukrajna)

(10) A Silur többek között vállalta, hogy az ADK eredetére vonatkozó félrevezető nyilatkozatokkal vagy egyéb más módon nem játssza ki a kötelezettségvállalás rendelkezéseit. Továbbá a kötelezettségvállalás kizárólag az ADK meghatározott terméktípusaira vonatkozik. A kötelezettségvállalás hatálya alá nem tartozó ADK tekintetében dömpingellenes vámot kell fizetni.

(11) Az Európai Csaláselleni Hivatal (OLAF) által elvégzett vizsgálat feltárta, hogy az Silur által gyártott ADK-t – a Silur tudtával – hamis eredetmegjelöléssel importálták a Közösségbe. Azt is megállapították, hogy olyan ADK-t is értékesítettek a Közösségben a kötelezettségvállalás hatálya alá tartozó ADK-ként, amelyek nem tartoztak a kötelezettségvállalás hatálya alá, és így jogosulatlanul vették igénybe a dömpingellenes vám fizetése alóli mentességet. A 1678/2003/EK bizottsági rendelet részletesen bemutatta a feltárt jogsértések jellegét.

(12) A körülmények figyelembevételével a Silur kérésére a fent említett bizottsági rendelettel visszavonták a kötelezettségvállalás elfogadását. Ezért a 384/96/EK rendelet 8. és 9. cikkével összhangban haladéktalanul végleges dömpingellenes vámot kell kivetni a Silur által gyártott érintett termék behozatalára.

C. A 1796/1999/EK RENDELET MÓDOSÍTÁSA

(13) A kötelezettségvállalások visszavonása és a 384/96/EK rendelet 8. cikkének (9) bekezdése alapján az 1796/1999/EK rendelet 2. cikkének (3) bekezdését módosítani kell, a Drumet és a Silur által gyártott árukra pedig vállalatonként az 1796/1999/EK rendelet 1. cikkének (2) bekezdésében megállapított dömpingellenes vámot kell kivetni (27,9 % a Drumet és 51,8 % a Silur tekintetében),

ELFOGADTA EZT A RENDELETET:

1. cikk

(1) Az 1796/1999/EK rendelet 1. cikkének (2) bekezdésében szereplő táblázatban az Ukrajnára vonatkozó "8900" kiegészítő TARIC-kód helyébe a következő szöveg lép: "–".

(2) Az 1796/1999/EK rendelet 2. cikkének (3) bekezdésében szereplő táblázat helyébe a következő táblázat lép:

"Ország | Vállalat | Kiegészítő TARIC-kód |

Magyarország | Drótáru és Drótkötél Ipari és Kereskedelmi Rt. Besenyői utca 18, 3527 Miskolc,Magyarország | 8616 |

Lengyelország | Slaskie Zaklady Lin i Drutu "Linodrut" Spólka Akeyjna Fabryka Lin i Drutów "Linodrut" Zabrze Spólka z organiczona odpowiedzialnoscia PL-41-800 Zabre,Sobieskiego Street No 1 | 8619 |

Fabryka Lin i Drutów Falind Spólka z organiczona odpowiedzialnoscia PL-41-201 Sosnowiec,Niwecka Street 1 |

Górnoslaska Fabryka Lin i Drutu Linodrut Bytom Spólka organiczona odpowiedzialnoscia, 41-906 Bytom Ks.,Jerzago Popieluszki Street 1 |

Dolnoslaska fabryka Lin i Drutu "Linodrut Linmet" Spólka z organiczona odpowiedzialnoscia, 58-309 Walbrzych,Sluga Street 2 |

Mexikó | Aceros Camesa SA de CV Margarita Maza de Juárez No 154, Col Nueva Ind. Vallejo México D.F.C.P.07700 Mexikó | A022 |

Dél-Afrika | Haggie Lower Germiston Road Jupiter PO Box 40072 Cleveland Dél-Afrika | A023 |

India | Usha Martin Industries & Usha Beltron Ltd Shakespeare Sanani,Calcutta,700071,India | A024" |

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. szeptember 22-én.

a Tanács részéről

az elnök

R. Buttiglione

[1] HL L 56., 1996.3.6., 1. o. A legutóbb az 1972/2002/EK rendelettel (HL L 305., 2002.11.7., 1. o.) módosított rendelet.

[2] HL C 155., 1998.5.20., 11. o.

[3] HL C 239., 1998.7.30., 3. o.

[4] HL L 45., 1999.2.19., 8. o.

[5] HL L 217., 1999.8.17., 1. o.

[6] HL L 217., 1999.8.17., 63. o.

[7] HL L 238., 2003.9.25., 13. o.

--------------------------------------------------